Kedves Kollégák, Tisztelt Tanárnő / Tanár Úr!

A BME Fizikai Intézete idén is megrendezi a **„Nobel-díjas kísérletek középiskolásoknak” (**[**https://felvi.physics.bme.hu/nobeldijas**](https://felvi.physics.bme.hu/nobeldijas)**)** című mérési szakkört, melyre első sorban 9-12. évfolyamos középiskolás diákokat várunk. A résztvevők modern, Nobel-díjakhoz kapcsolódó témákban végezhetnek kísérleteket akár a saját kezükkel is: vizsgálhatnak atomi nanovezetékeket, szupravezető anyagokat, készíthetnek hologramot, tanulmányozhatják a folyadékkristály kijelzők működési elvét, megismerkedhetnek a modern félvezetőtechnológiákkal a Semilab Zrt. tisztaterébe is ellátogatva, kísérletezhetnek lézerekkel, interferométerekkel vagy akár egy atomreaktorral. Krausz Ferenc tavalyi Nobel-díjához kapcsolódóan az ultragyors lézerimpulzusok világába is betekintést adunk.

A Budapest környékéről érkező diákokat 2024. **október 4**-én és **október 11**-én (pénteki napokon) **délután 3 órától** várjuk a szakkörünkre. Ezen kívül az őszi szünetben **október 28-án és 29-én** egy kétnapos "Nobel-díjas kísérletek" alkalmat tartunk, melyre messzebbről érkező vidéki vagy határon túli diákok is el tudnak jönni. Ezen a két napon **matematika iránt érdeklődő hallgatókat is várunk** izgalmas matematika-előadásokra és műhelyfoglalkozásokra.

A szakkör ingyenes, de **előzetes regisztrációhoz kötött.**

A pénteki alkalmakra legkésőbb az adott mérési alkalom előtt 4 nappal, azaz az első alkalomra 2024. **szeptember 30. éjfélig a**[**https://lu.ma/kfh9p63v**](https://lu.ma/kfh9p63v)linken, a második alkalomra pedig **október 7. éjfélig** a [**https://lu.ma/7dypk5x1**](https://lu.ma/7dypk5x1)linken

lehet jelentkezni.

A **kétnapos "Nobel-díjas kísérletek"** alkalomra 2023. **október 21. éjfélig** lehet jelentkezni az alábbi linken: [**https://lu.ma/ejwxb5gd**](https://lu.ma/ejwxb5gd)

A **matematika-programok iránt érdeklődő hallgatók** jelentkezését pedig ezen a linken várjuk: [**https://lu.ma/f045wzw3**](https://lu.ma/f045wzw3)

További **részletek**, **kedvcsináló videó,** illetve a **regisztrációs felületek** a <https://felvi.physics.bme.hu/nobeldijas> oldalon érhetőek el.

Köszönettel vennénk, ha fizika- vagy matematikatanár ismerőseik, vagy érdeklődő középiskolás diákok körében terjesztenék a fenti információkat. Ennek érdekében egy plakátot is mellékelünk.

A felmerülő kérdéseket várjuk a [nobelszakkor@phy.bme.hu](mailto:nobelszakkor@phy.bme.hu) címen.

Köszönettel,

Halbritter András egyetemi tanár

Török Tímea doktorandusz

mint a szakkör szervezői